ועדת הפנים ואיכות הסביבה, כנסת 18, פרוטוקול מספר 381, 2011-05-23 10:30

אמנון כהן: בוקר טוב, שבוע טוב.

אמנון כהן: אני פותח את ישיבת ועדת הפנים והגנת הסביבה.

אמנון כהן: הנושא שעומד כרגע על הפרק הוא הצעת חוק לתיקון פקודת הנישואין והגירושין (רישום)(אזורי רישום), התש"ע-2009, של חבר הכנסת עתניאל שנלר.

אמנון כהן: על פניו נראה לי שזהו חוק ראוי, הגיוני וטוב שלמעשה ייתן נגישות לזוגות להירשם בכל אתר ואתר שבו הם יחפצו.

אמנון כהן: יכול להיות מצב בו אנשים גרים באזורים מסוימים והם עובדים או לומדים באזור אחר, בעיר אחרת.

אמנון כהן: הם לא יצטרכו להגיע למקום המגורים על מנת לפתוח תיק נישואין.

אמנון כהן: אנחנו נשמע את הדברים, כבוד המציג יציג את הדברים.

אמנון כהן: הבנתי גם שכבודו הגיע להבנות עם כל הגורמים הקשורים לנושא הזה.

אמנון כהן: המטרה שלנו היא שיצא חוק טוב וראוי, חוק שלא ישאיר איזושהי פרצה שניתן יהיה להשתמש בה לא לטובה.

אמנון כהן: אנחנו יודעים שכאשר אנחנו מחוקקים חוק מסוים כבר קמים כאלה המנצלים את הדברים באופן שהוא לא ראוי ולא לפי כוונת המחוקק.

אמנון כהן: לכן, אנחנו רוצים ללמוד ולסגור את זה עד כמה שאפשר.

אמנון כהן: מצד אחד, לתת את המענה.

אמנון כהן: מצד שני, לא לפתוח פרצות חדשות לדברים שלא היינו רוצים להגיע אליהם.

אמנון כהן: כבוד חבר הכנסת עתניאל שנלר, בבקשה.

עתניאל שנלר: תודה, אדוני יושב-ראש הוועדה וברכות למינוי.

עתניאל שנלר: לא הייתי בשבוע שעבר, וראוי לברך על המינוי המוצלח.

אמנון כהן: תודה רבה.

עתניאל שנלר: אני רוצה להגדיר את החוק מאוד בקצרה.

עתניאל שנלר: לחוק יש שתי מטרות בסיסיות.

עתניאל שנלר: המטרה האחת היא להקפיד הקפד היטב שרישום נישואין במדינת ישראל יהיה על-פי ההלכה היהודית ללא שום פרצות.

עתניאל שנלר: ואם ארצה להגדיר את זה בצורה יותר קשה ונוקשה, זהו חוק הפיקוח על רישום הנישואין.

עתניאל שנלר: ההנחה שעומדת מאחורי העניין הזה היא שהיום אין פיקוח אמיתי אחרי רישום נישואין.

עתניאל שנלר: הרבנים היום אינם מסוגלים – גם אם יהיו בעלי יכולות הכי טובות בעולם – להכיר את תושבי עירם.

עתניאל שנלר: הדוקומנטים הקיימים היום לא מגיעים בהכרח לרושם הנישואין וכן כל מה שצריך.

עתניאל שנלר: העדויות הן לא בהכרח תמיד עדויות, בירור היהדות לא תמיד נעשה בצורה מלאה.

עתניאל שנלר: במילים אחרות, אין היום פיקוח אמיתי.

עתניאל שנלר: בעולם המודרני אנחנו נדרשים לייצר את כל הכלים לפיקוח אמיתי על עניין רישום הנישואין.

עתניאל שנלר: מטרת החוק השנייה היא להפוך את רישום הנישואין לחוויה חיובית כשירות לציבור כך שכל אדם יוכל לקבל את כל השירות בכל אתר ברמה הכי גבוהה שיש, בדיוק כמו שכל ממשלה נורמאלית בכל תחום שירות אחר מנסה להעניק לאזרחיה, דרך האינטרנט ככל שניתן, נגישות, יותר שעות ביום, לדעת מה צריכים להביא על מנת לא לבוא פעמיים – אם בכלל.

עתניאל שנלר: במילים אחרות, עם פנים מוארות.

עתניאל שנלר: ההנחה היא ששני הדברים הללו יגרמו לכך שיותר זוגות יינשאו על-פי רישום כדת וכדין כמו שנדרש וללא שיהיה בכך איזושהי תחושה לא טובה למאן דהוא.

עתניאל שנלר: על בסיס שני הדברים הללו שהם הולכים ביחד, הצעת החוק המונחת בפני חברי הכנסת מדברת על כך שבני זוג יהודיים כמובן, המבקשים להינשא יוכלו לעשות זאת בכל מקום, וכל אחד יוכל להירשם בכל מקום המאושר לרישום נישואין.

עתניאל שנלר: לא כל אחד יכול לרשום לנישואין, אלא רק מי שמאושר לרשום לנישואין בלשכת רישום מוסכמת, מאושרת, על-ידי הרבנות הראשית.

עתניאל שנלר: שנית, על מנת לברר את הדברים באופן אמיתי, הרישום יהיה כמו רישום שבטאבו.

עתניאל שנלר: אדם רושם, ומקבל הערת אזהרה כביכול.

עתניאל שנלר: אם ניגש אליי זוג להירשם לנישואין, הזוג הזה הגיש בקשה להירשם.

עתניאל שנלר: אוטומטית כל רשת המחשבים של כל המועצות הדתיות בארץ תדע שהזוג הזה בא להירשם.

עתניאל שנלר: אני פותח סוגריים, אחת מהתניית החוק לכניסה לתוקף זה גמר רישות כל המועצות הדתיות ורושמי הנישואין.

פניה קירשנבאום: כמה זמן זה ייקח עכשיו?

עתניאל שנלר: זה כבר נמצא בעבודה, זה כבר נמצא באפיון.

עתניאל שנלר: מנכ"ל המשרד נמצא כאן, והוא בוודאי יאיר את תשומת ליבנו.

עתניאל שנלר: זה ילך מהר מאוד.

עתניאל שנלר: אני מקווה שזה ילך מהר מאוד.

עתניאל שנלר: אני יודע שבתוך חודשים אחדים גומרים לאפיין את המערכת, ואני מניח שהמנכ"ל ודאי ייתן לזה פירוט בהמשך.

עתניאל שנלר: אבל, זה ודאי תנאי הכרחי כי אחרת כל מה שאמרנו לא יכול למצוא את האיזון בין הפיקוח המלא לבין השירות המלא, ולכן זה תנאי הכרחי.

עתניאל שנלר: כל המועצות הרושמות לנישואין ידעו שאני הולך להירשם לנישואין.

עתניאל שנלר: אם יש למאן דהוא, למישהו, הערה לגבי הרישום שלי, כי יש לו ספקות לגבי א', ב' או ג', הוא רשאי לערער בפני מי שרשם לנישואין.

אמנון כהן: איך הוא ידע?

עתניאל שנלר: כי הוא יקבל במחשב.

אמנון כהן: אני גר בבאר-שבע, ולומד באוניברסיטת תל-אביב, ולכן אמרתי שלא אלך לרבנות בבאר-שבע, ושאני רוצה להירשם ברבנות בתל-אביב, ושם פתחתי תיק.

עתניאל שנלר: הרב בתל-אביב שלח לכולם, ועשה פיפס מיוחד לרב של באר-שבע.

אמנון כהן: אוקיי.

אמנון כהן: גילו שיש איזושהי בעייתיות עם בת הזוג שאיתה אני רוצה להתחתן.

אמנון כהן: הרב של תל-אביב גילה את זה לאחר שפתחתי תיק בתל-אביב.

אמנון כהן: התוצאה היא שהם לא יכולים להתיר לי להתחתן.

אמנון כהן: אומר לי שם בחוץ מישהו: אחי יקר, לך לערד.

אמנון כהן: יש שם מישהו שאני יכול להעביר אותך אצלו טיק-טק, אל תדאג.

אמנון כהן: אני הולך לערד ופותח, ושם אומרים לי שהם הולכים להקל ושהם לא לחומרא.

אמנון כהן: יש לך זה וזה, זה מספיק, נגמר הסיפור.

אמנון כהן: איך אני מונע את הדבר הזה?

אמנון כהן: חס וחלילה יכולה להתפתח פה תעשייה.

עתניאל שנלר: גם הרב בבאר-שבע וגם הרב בתל-אביב יקבלו מהרב מערד את ההודעה במחשב: אמנון כהן הלך לפתוח תיק בערד.

עתניאל שנלר: יבוא הרב של תל-אביב לרב של באר-שבע או לרב של ערד, ויגיד: הוא גר בכלל בבאר-שבע.

עתניאל שנלר: הוא הלך לנסות דרכי.

אמנון כהן: איך הוא ידע?

אמנון כהן: איך הוא יקבל את זה?

אמנון כהן: הוא צריך לחפש את זה באינטרנט.

עתניאל שנלר: לא צריך.

עתניאל שנלר: זה פרסום שהולך בכל הרשת של כל המועצות הדתיות, והרב שאתה רשום אצלו עושה עוד סימן מיוחד.

עתניאל שנלר: אבל, יש כלל בהלכה: "המוציא על חברו עליו הראייה".

עתניאל שנלר: אם הרב בתל-אביב מתנגד שאתה תירשם לנישואין כי הוא מצא פגם בזוגתך, הוא יצטרך לשכנע את הרב בערד או את הרב בבאר-שבע שהפגם הוא פגם.

עתניאל שנלר: "המוציא על חברו עליו הראייה" – יצטרך אותו רב לשכנע שדרכו היא הדרך הנכונה.

אמנון כהן: ודאי, ודאי.

אמנון כהן: הלכה זה הלכה.

אמנון כהן: כדי לסגור את הדברים הרמטית אני רוצה להעלות עוד נקודה.

אמנון כהן: נניח וזוג פתח תיק במקום מסוים, האם הוא יסיים אותו גם שם, כך שלא יהיה מצב שפתחתי פה, ועכשיו בגלל שיש לי בעיה הלכתי למקום אחר בו מצאתי מישהו שיכול לפתור את הבעיה?

עתניאל שנלר: אכן כך, זה בדיוק העניין.

אמנון כהן: האם זה מופיע בחקיקה?

עתניאל שנלר: נעבור עכשיו פרק פרק.

עתניאל שנלר: יש הרבה שאלות שבטח עוד יעלו בדיון.

עתניאל שנלר: כאשר התקופה של עשרה ימים עוברת יש כמה אפשרויות.

עתניאל שנלר: יש אפשרות אחת שאין הערות, או אפשרות שנייה שההערות לא מתקבלות, או אפשרות שהרב מקבל את ההערה.

עתניאל שנלר: הרב מקבל את ההערה - הוא לא רושם.

עתניאל שנלר: הרב לא מקבל את ההערה - הוא רושם.

עתניאל שנלר: אבל, תמיד עומדת לפני המערער הזכות אם הרב הרושם לא קיבל את הערעור לפנות לנשיא בית הדין הגדול ולהגיד לו: כבוד הרב, הרב הזה מקל, עושה כך או אחרת, אני פונה אליך.

עתניאל שנלר: ההנחה שעומדת מאחורי העניין הזה היא שבאופן שגרתי רבנים לא יפנו לרב הראשי כל אימת שמשהו לא נראה להם, אלא רק באמת בדברים אמיתיים וקשים.

עתניאל שנלר: בדברים קשים היא הנותנת - חייבים באמת לעלות למעלה.

עתניאל שנלר: מצד האמת זה צריך לעלות למעלה.

עתניאל שנלר: אם תוך אותו פרק זמן שייקבע כעשרה ימים או מה שייקבע בסוף לא יהיו החלטות או יבררו את העניין, הרישום ייכנס לתוקפו.

עתניאל שנלר: שמנו בהצעת החוק - כולל בשינויים שהגיש לנו היום היועץ המשפטי של הוועדה שישבתי איתו בשבוע שעבר על העניין הזה - תנאי אחד הכרחי או שני תנאים מאוד מהותיים.

עתניאל שנלר: התנאי האחד הוא שבאמת הכול מרושת.

עתניאל שנלר: זאת אומרת, אי-אפשר לעשות כאן שום דבר כשלא כל המערכת היא מרושתת.

עתניאל שנלר: התנאי השני הוא שיצטרכו לתת גם תקנות שהשר לענייני שירותי דת יצטרך לתקן, בתיאום כמובן עם הרבנות הראשית.

עתניאל שנלר: במה לא נוגע החוק?

עתניאל שנלר: החוק לא מנסה להכשיר מי שאיננו רשאי להינשא – חד וחלק.

עתניאל שנלר: יש בחוק כלים שלא היו עד כה.

עתניאל שנלר: למשל, החוק מבהיר שאי-אפשר להירשם אם לא קיבלו אישור כי בני הזוג אינם נכללים ברשימת מעוכבי חיתון.

עתניאל שנלר: יש כאן הגדרות ברורות של החקירה והדרישה בכל הרמות על מנת שלא תיפול תקלה מידנו – זה עיקרו של החוק.

עתניאל שנלר: לפני שנעבור מטבע הדברים לדיון על הניסוחים המוצעים, שאל היושב-ראש לגבי ההסכמות.

עתניאל שנלר: ובכן, החוק הזה אושר להצגה למליאת הכנסת לפני שנה וחצי כמעט, שנה ורבע.

עתניאל שנלר: החוק הזה נוסח בניסוח הראשון יחד ובנוכחות הרב הראשי הראשון לציון הרב עמאר, והרב רלב"ג, נדמה לי שכך שמו, יחד איתי בלשכת הרב הראשי.

עתניאל שנלר: ועדת השרים אישרה את זה לפני שנה ורבע.

עתניאל שנלר: אני נמנעתי מלהגיש את החוק הזה במשך שנה ורבע כי חפצתי להגיע בחוק כזה להסכמה מלאה מקיר אל קיר.

עתניאל שנלר: אני טרחתי וחיכיתי כשנה ויותר על מנת שכל חברי הכנסת על כל הפלגים – ואני מדבר על חברי הכנסת היהודיים כי מטבע הדברים האחרים לא מתערבים בסוגיות האלה – יסכימו לחוק הזה.

עתניאל שנלר: כמובן שרציתי גם את ההסכמה של שאר המפלגות שאינן מאופיינות כמפלגות חרדיות.

עתניאל שנלר: ואכן, זכיתי לתשובה כדלהלן: ש"ס תומכת לחלוטין בחוק, כולל בכתב שהרב עמאר שלח ליושב-ראש הסיעה שלכם.

עתניאל שנלר: עם כל ראשי התנועות דיברתי, וכולן כמובן היו בעד.

אמנון כהן: ומרצ?

ניצן הורוביץ: אנחנו גם בעד.

עתניאל שנלר: מרצ היו בעד, כולם היו בעד.

אורי מקלב: איך?

אורי מקלב: ש"ס בעד וגם מרצ בעד?

ניצן הורוביץ: אתה רואה?

ניצן הורוביץ: כשיש משהו צודק אנחנו בעד.

עתניאל שנלר: מי שרצה לבדוק את זה לעומק – ואני בורר את מילותיי בקפידה – זו דווקא היתה סיעת יהדות התורה שמאוד כיבדתי את הרצון ואת הקפידה הזאת, ולכן התעכבתי הרבה זמן.

עתניאל שנלר: לשמחתי הרבה, סיכמתי יחד עם הרב גפני לפני כחודש-חודשיים כשהעברנו את זה בקריאה טרומית שאנחנו נתקדם בחקיקה בתיאום מלא.

עתניאל שנלר: אני חוזר ואומר – אני מתכוון לעשות את הכול בתיאום מלא משום שזה חוק שאסור שיגרום למחלוקת.

עתניאל שנלר: זה חוק שצריך להיות סגור מכל הפינות.

עתניאל שנלר: בנוסף, הרב הראשי הרב יונה מצגר ישב איתי והודיע לי שהוא תומך באופן מלא בחוק – שלא לדבר על הרב עמאר שהיה שותף לניסוח החוק.

עתניאל שנלר: מועצת הרבנות הראשית ביקשה גם היא לדון שוב בחוק.

עתניאל שנלר: אני אומר שוב כי בזמנו מישהו ניסה לדון שם, והם לא הגיעו בדיוק להכרעה שאני יכול להבין אותה.

עתניאל שנלר: אני לא יודע בדיוק מה היה.

עתניאל שנלר: על כל פנים, אני הודעתי הבוקר לרב מצגר שאחרי שיהיה דיון, ואנחנו ננסח ניסוח ראוי ומלא, אני אשמח להציג את הדברים למועצת הרבנות כי דרכיה דרכיה נועם וכל נתיבותיה שלום.

עתניאל שנלר: אם הכנסת הזאת תצליח להוציא מעשה מוסכם על כולם, נדמה לי שזו תהיה ברכה גדולה לחוק הזה.

עתניאל שנלר: נדמה לי שלא טעיתי בהבנות שהשגנו עד עכשיו – תתקנו אותי.

עתניאל שנלר: על כל פנים, בדעתי לנהוג כפי שעכשיו הצהרתי ברגע זה לפרוטוקול.

עתניאל שנלר: תודה, אדוני.

אמנון כהן: תודה.

אמנון כהן: אנחנו נשמע כמה חברי כנסת ונעבור לדיון ונשמע את שאר המוזמנים.

אמנון כהן: פאינה, בבקשה.

פניה קירשנבאום: תודה רבה.

פניה קירשנבאום: כבוד היושב-ראש, אני אהיה קצרה, ואני אעזוב לאחר מכן לא בגלל שאני רוצה לעזוב, אלא בגלל שהחוק שלי בנושא צ'קים למוטב בלבד עולה בוועדת הכלכלה.

אמנון כהן: חשוב לשמוע מה עמדת ישראל ביתנו.

פניה קירשנבאום: אנחנו תומכים בחוק הזה.

פניה קירשנבאום: אישית, אני יכולה להצטער שאני לא שותפה או שלא הובלתי את החוק הזה בעצמי.

פניה קירשנבאום: אני חושבת שיש בו הרבה היגיון פשוט, והרבה היגיון אנושי.

פניה קירשנבאום: אני חושבת שמעבר למה שאתם אולי מדקדקים ובודקים בעניין - - -

אמנון כהן: כל מה שצריך, רק מה שצריך.

פניה קירשנבאום: אני לא נכנסת לסיפור הזה.

פניה קירשנבאום: הרבה פעמים - ולא רק בנושא רישום נישואין, זה אולי גם בנושא הגיור, ועל זה אנחנו מדברים – ליחס האישי יש משקל רב.

פניה קירשנבאום: הרבה פעמים אתה יכול למצוא את עצמך מוצא שפה משותפת עם רב עיר מסוימת, וזה לאו דווקא בגלל שאתה מנסה לחפות או לסגור פינות חשוכות בעץ התורשתי שלך, אלא דווקא בגלל שיש שם מישהו שאתה יכול למצוא איתו שפה משותפת, או רבנית שאיתה אני מוצאת שפה משותפת, ושהדרך שלה מתאימה לי יותר.

פניה קירשנבאום: אותו רב ילווה את אורח החיים הדתי של המשפחה שלי לאורך כל התקופה, ולכן צריך לפתוח את זה ולאפשר לי לעשות את זה במקום אחר ולא רק במקום מגוריי.

פניה קירשנבאום: נניח ואני גרה בתל-אביב ואני מגיעה לרבנות ויש שם מישהו שאני בכלל לא מכירה אותו, או לא מכירה אותה, ואני מרגישה זרה לגמרי.

פניה קירשנבאום: אני זכיתי כי במועצה הדתית במטה בנימין הכול כמו משפחה.

פניה קירשנבאום: אבל, אני זוכרת שכשנישאתי בתל-אביב מצאתי את עצמי בקלחת זרה לגמרי.

פניה קירשנבאום: אני אומרת שצריך לאפשר גם למישהו שמתחבר לאיזשהו מושב או לעיר קטנה שבה מתגוררת משפחת הבעל או משפחת האישה – לא משנה.

אמנון כהן: כשאת הולכת לשלם בדואר תשלום מסוים, מה איכפת לך מיהו הפקיד שמקבל את התשלום?

פניה קירשנבאום: אבל, כשאותה בחורה צעירה באה להדרכה של הרבנית, היא רוצה שזאת תהיה מישהי שהיא מדברת איתה באותה שפה, ושהיא מוצאת איתה שפה משותפת, ושהיא מבינה לליבה.

פניה קירשנבאום: אני חושבת שכך אנחנו גם מאבדים פחות את האנשים שנמצאים בשוליים, ואת אלה שאחר כך לא רוצים שום קשר עם הרבנות כי אין שום דבר משותף איתה.

פניה קירשנבאום: אני מברכת אותך על החוק.

פניה קירשנבאום: אם אני לא אהיה פה, אני מבקשת לומר שאנחנו תומכים בחוק הזה.

פניה קירשנבאום: אני לא יודעת אם אתם מצביעים או לא מצביעים.

פניה קירשנבאום: אבל, אני מבקשת להחשיב את הקול שלי בעד.

פניה קירשנבאום: תודה רבה.

אמנון כהן: אנחנו נתחשב ברצון הטוב שלך.

אמנון כהן: פאינה, תודה.

אמנון כהן: חבר הכנסת הורוביץ, בבקשה.

ניצן הורוביץ: תודה, אדוני היושב-ראש.

ניצן הורוביץ: לנו יש עמדה עקרונית שהיא בעד הפרדת הדת מהמדינה, זאת עמדתנו העקרונית.

ניצן הורוביץ: אנחנו חושבים שצריך להיות חופש בחירה בנישואין, ושתהיה גם אפשרות של נישואין אזרחיים בישראל לכל האנשים שהמערכת הזאת לא מתאימה להם.

פניה קירשנבאום: אני רוצה להבין מי - - -, שתעדכן אותנו.

אמנון כהן: אני לומד את הסוגיה, ואני רוצה לשמוע את התגובות.

אמנון כהן: אם אין בעיות – נצביע.

אמנון כהן: אם יש בעיה – נראה.

אמנון כהן: אני פתוח.

אמנון כהן: אם צריך, עתניאל, האם תוכל?

ניצן הורוביץ: הרי יש לנו בעיה של מאות אלפי אזרחים ישראלים, שלא נדבר על אלו שלא רוצים להתחתן ברבנות על-פי הדין הקיים.

ניצן הורוביץ: אני מדבר על אלה שלא יכולים להתחתן וצריכים לנסוע לחו"ל.

ניצן הורוביץ: הבעיה הזאת ידועה.

ניצן הורוביץ: פאינה מייצגת הרבה מהאנשים האלה, רובם עולים מרוסיה שלא מוכרים כיהודים וכו' וכו' – הדברים ידועים.

ניצן הורוביץ: עמדתנו העקרונית היא בעד הפרדת הדת מהמדינה.

ניצן הורוביץ: אבל, כל עוד החוק או כפי שהוא – אנחנו לא מתעלמים ממנו, יש הרבה אנשים וכולנו נדרשים – אז אנחנו מנסים שהדברים יהיו כמה שיותר מקלים, וכמה שיותר מתחשבים בציבור הכללי.

ניצן הורוביץ: לכן, למרות שאנחנו באופן עקרוני בעד הפרדת הדת מהמדינה, ולמשל לא חושבים שצבא צריך להתעסק בנושאים דתיים או בנושאים של גיור, אז כשהיו הצעות ברוח מתחשבת תמכנו בהן.

ניצן הורוביץ: לכן, אנחנו גם תומכים בהצעה הזאת, משום שמדוע היא נולדה?

ניצן הורוביץ: יש מקומות מסוימים בארץ שבהם יש מחמירים שהם מחמירים יתר על המידה, והם מקשים מאוד על זוגות שבאים בפניהם.

ניצן הורוביץ: ולכן – וזו האמת מאחורי הסיפור – מוצע כאן לאפשר לאותם זוגות להירשם, עדיין לפי ההלכה למרות שזה לא מוצא חן בעיניי, והכול לפי הדין ולפי הרבנות והרבנים וכו'.

ניצן הורוביץ: אבל, במקומות אחרים.

ניצן הורוביץ: ולכן, אנחנו תומכים בעניין.

ניצן הורוביץ: זה פרקטי, זה נכון.

ניצן הורוביץ: שום נזק לא ייגרם לאף אחד.

ניצן הורוביץ: אפילו אם אני אשים את עצמי רגע בנעלי יהדות התורה – ותאמינו לי שזה קשה – שום דבר לא יקרה.

ניצן הורוביץ: לא ייקחו פרנסה מאף רבנות ומאף רב, והכול יהיה בסדר.

ניצן הורוביץ: הגם שאני לא חושב שתמיד סיעת יהדות התורה מתלהבת מהרבנות הראשית ומכל מה שהיא מייצגת – זה לא בדיוק – אז אין מה כל כך להתנגד לעניין הזה, הרב אורי.

אמנון כהן: הוא עוד לא אמר שהוא מתנגד, יש לו כמה הערות.

ניצן הורוביץ: אני שומע כבר את המוסיקה.

ניצן הורוביץ: אבל, אני חושב שזה בסך-הכל דבר נכון לכולם.

אמנון כהן: תודה רבה.

אמנון כהן: חבר הכנסת מקלב, בבקשה נשמע את המוזיקה.

אורי מקלב: כבוד היושב-ראש, אני לא אציג עמדה אחרת רק בגלל שיהיה מעניין בחדר הזה.

אורי מקלב: אצלנו זו לא רק שאלה של מוזיקה, אלא שאלה הרבה יותר מהותית.

אורי מקלב: חבר הכנסת שנלר אמר שיהדות התורה נמצאת בדין ודברים, ובישיבות או בתיאומים ביחד למהות החוק, ולאורך תקופה ארוכה.

אורי מקלב: אנחנו גם סיכמנו שזה יגיע לקריאה טרומית.

אורי מקלב: אבל, לאחר מכן כשזה יגיע לקריאה ראשונה אנחנו נשב פה שוב ונחדד את הדברים.

אורי מקלב: אנחנו נאלצים כאן לתמוך עוד הפעם ברבנות הראשית.

אורי מקלב: נאמר פה קודם, גם על ידך חבר הכנסת שנלר, שמה שקורה היום הוא כאילו קשה מאוד ויש פרוצדורה קשה, ואני לא חושב כך.

אמנון כהן: על איזה פרוצדורה אתה מדבר, אדוני?

אורי מקלב: על רישום נישואין.

עתניאל שנלר: אני מבקש לספר לחברים סיפור כדי להבין מאיפה זה בא.

עתניאל שנלר: סיפרתי את הסיפור הזה היום לרב מצגר, ואולי הוא יספר לך את זה, עודד.

עתניאל שנלר: הלכתי לאחת המועצות הדתיות – ואני לא אגיד איפה – היו שם חבר'ה צעירים שמאוד צעקו וכעסו.

עתניאל שנלר: בתמימותי, אני הקטן, ניגשתי אליהם, ושאלתי אותם: למה אתם כועסים?

עתניאל שנלר: אמר לי אחד מהם: אמרו לי תביא את זה, תביא את זה.

עתניאל שנלר: מאיפה אביא להם?

עתניאל שנלר: מה הם חושבים?

עתניאל שנלר: האם אני יודע מה זה עד?

עתניאל שנלר: צריך להבין שזה יהודי שנראה לא בדיוק בחזות שלי, היו לו כל מיני אביזרים בכל מיני מקומות על הגוף.

עתניאל שנלר: אותו אחד רוצה להתחתן לפי ההלכה.

עתניאל שנלר: אמרתי לו: תביא עדים.

עתניאל שנלר: הוא אומר: הבנתי את העסק.

עתניאל שנלר: הוא יצא החוצה, ושם הוא ראה שני חבר'ה על הכיפאק שהולכים.

עתניאל שנלר: הוא לקח מאה שקל - ואני מעיד את זה עכשיו לפרוטוקול, אני עומד ומסתכל - ונתן מאה שקל ואמר:

עתניאל שנלר: תכנסו ותגידו שאני גר במקום כך וכך, המשפחה שלי היא כזאת וכזאת.

עתניאל שנלר: תעידו שאני רווק.

עתניאל שנלר: אני חשבתי שאני מת.

עתניאל שנלר: רציתי לספר את הסיפור הזה.

עודד וינר: אתה מציע שלא יהיו עדים?

אמנון כהן: הוא ראה משהו שהפריע לו מאוד, והוא דיבר מקירות ליבו.

עתניאל שנלר: אורי אמר שהכול נראה תקין לכאורה.

עתניאל שנלר: זה לא בדיוק תקין.

אורי מקלב: דווקא בהלכה כתוב שהרוצה לשקר ירחיק עדותו.

אורי מקלב: הוא יכול להביא עדים ממקום רחוק, הוא לא יכול להביא עדים ממקום קרוב.

אורי מקלב: אם זה כל כך קל לצאת החוצה לתת מאה שקלים ולהביא שני עדים, אז מה צריך לשנות כאן?

אורי מקלב: כלומר, המצב הוא כל כך קל.

אורי מקלב: אני התייחסתי בתחילת דבריי למה שאמרת שצריך לשנות דברים, כאילו מה שקורה היום הוא מצב כל כך טוב.

אורי מקלב: אני מניח שאנשי המקצוע יבואו ויגנו.

אורי מקלב: להגיד שאנחנו מחוקקים חוק רק בגלל שהמצב הוא כל כך גרוע – אני לא חושב שזו התמונה הנכונה שאנחנו צריכים להגיד.

אמנון כהן: איפה ההתלבטות?

אורי מקלב: זה לא רק שאלה של ייעול, מחשוב ופרוצדורות, ולעשות את זה אולי יותר ידידותי לסביבה כפי שאולי גם מופיע בדברי ההסבר, אלא יש כאן באמת שאלה מהותית ואמיתית.

אורי מקלב: כפי שאמר חבר הכנסת הורוביץ, יש אנשים שהם לא רוצים את הרב המחמיר, ושהם לא רוצים את הרב של העיר שלהם.

אורי מקלב: יש כאלה שרוצים באמת את הרב המקל, לא רק שהם לא רוצים את הרב המחמיר, והם יוכלו למצוא את זה בכל מיני מקומות.

אמנון כהן: אבל, מה קורה אם זה לא נוגד הלכה?

אורי מקלב: אנחנו יודעים שרישום לנישואין הוא לא דבר של מה בכך, זו לא פרוצדורה רישומית אדמיניסטרטיבית.

אורי מקלב: זה הרבה הרבה מעבר לכך.

אורי מקלב: מי שרושם נישואין מקבל עליו אחריות על רישום הנישואין, על מסכת הבירורים והאסמכתאות וההתאמות, כדי שזה יהיה לפי ההלכה.

אורי מקלב: זו מערכת שלמה שיש צורך במיומנות ורצון טוב כדי לעשות אותה.

אורי מקלב: יכול להיות שיש בערים מסוימות כאלה שמקלים יותר, אבל אז אנחנו יודעים שיש בעיה נקודתית, ובאחריות נקודתית.

אורי מקלב: אנחנו היום נמצאים במצב שמהות החוק וכותרת החוק זה פתיחת אזורי רישום.

עתניאל שנלר: סליחה, זה לא הכותרת של החוק.

עתניאל שנלר: החוק הוא בקרה על רישום נישואין – זה הכותרת של החוק.

אורי מקלב: המהות של החוק זה פתיחה.

אורי מקלב: החוק אומר פרצה, ועל זה אתה בא לעשות תיקונים.

אמנון כהן: איפה אתה חושש שיהיה ניצול לרעה?

אורי מקלב: הנקודה המרכזית – פתיחת אזורי רישום, וזה שלא רב של העיר הוא זה שרושם את הנישואין, אלא אתה נותן אפשרות לכל רב בכל מקום.

אמנון כהן: האם אתה אומר שרב עיר מכיר את כל האוכלוסייה של העיר שלו?

אורי מקלב: כן מכיר, לא מכיר – אבל, כשזה מתבצע בתוך העיר שלו זה אחרת.

אורי מקלב: בכל אופן, אני חושב שאפשר להרגיש ידידות יותר גדולה עם רב שנמצא בעיר שלי, לעומת רב אחר במקום שאני לא מכיר.

אורי מקלב: אנשים ייסעו לאל-כמונים שבדרך למירון כי הם שמעו שהרב הזה הוא בסדר ושהפרוצדורה אצלו היא מאוד מאוד קלה וידידותית.

אורי מקלב: נותנים קפה ותה, ולכן אליו ירוצו.

אורי מקלב: אני חושב שהחלק הזה ברישום נישואין ייפגע במהות של הרישום ובאחריות של רישום הנישואין.

עתניאל שנלר: אני לא מבין, תסביר.

אורי מקלב: אני אסביר.

אורי מקלב: דברי ההסבר שמים על פרוצדורה, ועד כמה שזה יקל ושזה יהיה הרבה יותר ידידותי.

אורי מקלב: החוק בא להקל על אנשים כדי שהם לא יצטרכו להביא מסמכים.

אורי מקלב: לפעמים לא מדובר רק בפעם אחת, אלא בכמה ימים לצורך להביא מסמכים.

אורי מקלב: היא הנותנת – כלומר, דרישת המסמכים ודרישת ההתאמה אומרות שצריך באמת לבדוק את הדברים.

אורי מקלב: השאלה היא על מי אתה מטיל את האחריות?

אורי מקלב: האם אתה מטיל את האחריות על רב העיר ואומר לו: אתה אחראי על המקום שלך, או שאתה מפזר את רישום הנישואין, אתה באמת נותן לכל רב לטוב ולמוטב, ובאמת פותח את אזור הרישום לכל הארץ?

אורי מקלב: חבר הכנסת שנלר, אני אסביר את התהליך של החוק, בעיניי.

אורי מקלב: החוק בא וקובע עובדה על כך שרוצים לייעל את רישום הנישואין.

אורי מקלב: יש פרוצדורה שלפעמים מקשה על סטודנטים ואחרים להגיע אל העיר שממנה הם באים.

אורי מקלב: לכן, הפתרון הוא פתיחת אזור הרישום לכל הארץ.

עתניאל שנלר: שכולם ידעו את הכול.

אורי מקלב: כולם יכולים להירשם בכל מקום.

עתניאל שנלר: שכל הרבנים בארץ ידעו על הזוג שנרשם – זה החוק.

אורי מקלב: לא זה החוק.

אורי מקלב: אני אסביר איך אני רואה את החוק, ותגיד לי אם אני טועה.

אורי מקלב: החוק בא ואומר: אין בעיה.

אורי מקלב: יש פרוצדורה קשה.

אורי מקלב: רוצים ייעול, רוצים לעשות את זה הרבה יותר ידידותי, אנחנו נעשה את זה, יש לנו את הדרך.

אורי מקלב: הדרך היא שכל אחד יכול בכל מקום שבו הוא נמצא.

עתניאל שנלר: והקפדה יתרה.

אורי מקלב: יש כאלה שאצלם הבעיה היא לא הפסד יום עבודה, אלא הבעיה אצלם היא יותר מהותית, ויש כאלה שהם אולי מחמירים איתו.

אורי מקלב: הוא יכול ללכת למקום שהוא חושב ששם מקלים, או שאולי ידוע שבמקום הזה מקלים.

עתניאל שנלר: עושים את זה גם היום.

עתניאל שנלר: היום אדם מעביר כתובת רישום בתעודת זהות בשביל להירשם היכן שהוא רוצה.

עתניאל שנלר: אבל, אני לא רוצה שירמו.

אורי מקלב: אז למה צריך לשנות את החוק?

אורי מקלב: החוק בא ואומר – בשונה מהיום שכל מי שנרשם לנישואין צריך לעשות זאת באחד מהמקומות שבהם מתגורר אחד מבני הזוג, אם אחד מבני הזוג מתל-אביב והשני באילת, זה צריך להיות או באילת או בתל-אביב.

אורי מקלב: היום אומרים: אין שום בעיה.

אורי מקלב: גם זה שגר בתל-אביב יכול להירשם באילת או באל-כמונים שנמצא בצפון, אין שום בעיה.

אורי מקלב: אף אחד לא מונע את זה ממנו.

אמנון כהן: מה הבעיה?

אורי מקלב: אחרי הכול זה יכול להביא תקלות.

אורי מקלב: אנחנו יודעים שלא סתם קבעו שרב העיר הוא זה שרושם את הנישואין.

אורי מקלב: ההיכרות שם היא יותר גדולה, יש יותר מקום להניח שאפשר להגיע לאמת, ולא רק להגיד כמו שכתוב פה: הרב היום לא מכיר - - -

עתניאל שנלר: הרב של ירושלים מכיר את תושבי ירושלים?

אורי מקלב: רגע, נגיע גם לירושלים, נגיע גם למקומות אחרים.

אורי מקלב: אתה אומר: אני פרצתי פרץ באוניה, ועכשיו אני מתקן אותה על-ידי זה שהכול יהיה ממוחשב, ואז לרב ההוא תהיה אפשרות לבוא להעיר ולערער, והוא יצטרך לנמק.

אורי מקלב: אם לא ישמעו לו, יש לו אפשרות ללכת לרבנות הראשית או ללכת להתלונן.

אורי מקלב: זה תהליך שהוא צריך לעשות.

אורי מקלב: בעיני רוחנו אנחנו רואים על מי האחריות מוטלת.

אורי מקלב: אם אנחנו היום מטילים את האחריות על מה שקיים היום שרב המקום צריך להיות אחראי על בני עירו והאחריות מוטלת עליו אז אנחנו רואים את זה כמצב קיים, וכל מי שבא לשנות ידו על התחתונה.

אורי מקלב: כל שינוי בדבר הזה – כמו שאחרים אמרו את זה יותר בקול, ופחות בקול, וכאלה שלא אומרים את זה – זה בעצם לתת אפשרות למי שמתקשה במקומות מסוימים, ללכת למקומות אחרים.

אורי מקלב: כך אנחנו רואים בעיני רוחנו, ולא הפוך.

אורי מקלב: במהות של הדבר – זה הופך את רישום הנישואין למשהו שהוא יותר טכני של פרוצדורה, של יותר הקלה ביעילות, ולא למשהו מהותי.

אורי מקלב: הוא לא רשם הנישואין, אלא יש לו את האפשרות והוא צריך להסתכל, ואני צריך להסתמך על זה שהוא עשה את זה.

אורי מקלב: אנחנו חושבים שזה פוגע ושזה כרסום במצב הרישום.

אורי מקלב: אני יכול לייעל בהרבה דברים, בדברים שקשורים לאדמיניסטרציה אני יכול לייעל.

אורי מקלב: אבל, בהלכה, במסורת, אני לא צריך לחפש את הייעול.

אורי מקלב: אני אצטרך לתקן אולי את הבעיות שיש, אבל אני לא צריך לפרוץ.

אמנון כהן: איפה הבעיה פה?

אמנון כהן: לא ראיתי פה פגיעה בהלכה.

אורי מקלב: אני לא מתקן את מסורת ישראל ואת דת ישראל בשינוי מהותי, ואחרי זה אני סותם את הפרצות.

אורי מקלב: במסורת ישראל אני משאיר את המצב הקיים, ומנסה להתמודד.

אורי מקלב: אם יש בעיה במועצות דתיות, ויש בעיה במקומות שהם לא מספיק יעילים, תשפר אותם.

אורי מקלב: אני לא מדבר על כך שיכולה להיות פגיעה בהרבה מועצות דתיות שגם פנו אליי, שחלק מהפעילות שלהן זה גם רישום נישואין, ועכשיו הן בכלל לא יהיו.

אורי מקלב: כבר לא יבואו אל המקומות הקטנים, אלא ילכו למרכזיים.

אמנון כהן: הפוך, ילכו לקטן.

אמנון כהן: במרכזי יש לך תור לעמוד בו.

אמנון כהן: לעומת זה, בקטן זה ילך יותר מהר.

אמנון כהן: מהמרכז יבואו לפריפריה, כך אני צופה.

אורי מקלב: באופן טבעי מקום גדול הוא יותר נגיש.

אורי מקלב: למה באים לתל-אביב?

אורי מקלב: למה לא באים למקומות אחרים במסחר?

אורי מקלב: בזה מבינים שמקומות אחרים הם פחותים, ורק בדברים כאלה לא יבינו שהמרכז הוא המקום?

אורי מקלב: בואו לא נהיה בת יענה.

אמנון כהן: אני רוצה להבין ולמקד את הדיון.

אמנון כהן: חבר הכנסת מקלב, האם יש לך סעיפים מסוימים שכבודו רוצה להכניס בהם תיקון כזה או אחר, או שזה רמת אידיאולוגיה וזהו?

אורי מקלב: אנחנו דיברנו על רמת העיקרון.

אמנון כהן: הבנתי את העיקרון.

אמנון כהן: תכל'ס, האם יש משהו ספציפי לסעיפים מסוימים?

אורי מקלב: אם יש לנו בעיה במהות, אז יש.

אורי מקלב: לכן אני אומר, אנחנו לא התקדמנו בהסכמה עדיין לדרך ההצבעה בחקיקה.

אורי מקלב: אנחנו רוצים לבדוק.

אורי מקלב: אנחנו גם פתוחים לשמוע מאנשים נוספים מה הם חושבים על הדבר הזה.

אמנון כהן: אבל, הוא אומר שהוא דיבר עם גפני לפני חודש, וגפני נתן את האוקיי.

אורי מקלב: זה עוד לא קרה ועוד לא שמעו כאן בכנסת שגפני אומר משהו אחר, ואני אומר משהו אחר.

אורי מקלב: שמעו הרבה דברים ממפלגות אחרות, אבל זה לא שמעו בכנסת הזאת על דגל התורה.

עתניאל שנלר: מה שאמרתי בדיוק – אנחנו נתקדם מתוך הבנות, ואנחנו נגיע להבנה.

עתניאל שנלר: חבר הכנסת מקלב, אני באמת באמת חושב שדיברת על חוק אחר, לא על החוק שאני הגשתי.

עתניאל שנלר: החוק שהגשתי הוא לא טכני בכלל.

עתניאל שנלר: בעידן של הקהילה בחוץ-לארץ הרב ידע את כל הקהילה כי באו אליו בענייני שחיטה, בענייני עירובין, בענייני נישואין גירושין, והכיר הרב את כל המשפחה והיחוסין.

עתניאל שנלר: היום כמעט אף רב רושם הנישואין לא מכיר את כל תושבי עירו, לא בתל-אביב, לא בירושלים, לא בחיפה, ולא ברוב המקומות במדינת ישראל.

עתניאל שנלר: מדינת ישראל היא מדינה שקולטת המון עליה, ברוך השם.

עתניאל שנלר: היא מדינה שיש בה מעדות שונות, מורכבות גדולה מאוד ברישום נישואין.

עתניאל שנלר: לא הצד הטכני, הצד הבקרה האמיתית.

עתניאל שנלר: אין בקרה על נישואין היום, ועוד מעט אני אגלה לך מה הבעיה בחוק הזה.

עתניאל שנלר: רציתי להימנע מזה, אבל אני אגלה מה הבעיה בחוק.

עתניאל שנלר: בא החוק ואומר: אני רוצה לקחת את המשנה ברורה, קלה כבחמורה, שהיא תהיה פתוחה לכל, שכולם ידעו את הכול.

עתניאל שנלר: ואם מישהו התגייר ויש ספקות לגבי הגיור שלו, שכולם ידעו שהוא הולך להירשם לנישואין ובבקשה תעשו בירור על הגיור שלו, שלא ייווצר מצב שאלך לרשום את עצמי במקום אחר כאילו אני תושב עיר אחר בשביל לא ללכת לרב המחמיר בגיור אם הוא לא מקבל את הגיורים של הרב דרוקמן, או את גיורי צה"ל.

עתניאל שנלר: להיפך, החוק הזה עוד הרבה יותר מחמיר, הרבה יותר מחמיר.

עתניאל שנלר: ואני אגיד לך מה הבעיה בחוק הזה?

עתניאל שנלר: החוק הזה אומר שהשירות הממשלתי של רישום נישואין יהיה ברמה של שירות ממשלתי ושהוא לא יתנהל כמו חצר ביזנטית.

עתניאל שנלר: התקשר מי שיתקשר – לא אגיד עכשיו שמות, כולם מכירים את כולם – ודיברו איתי רבנים, כולל רושמי נישואין, ואמרו לי: אנחנו לא יכולים לתת שירות ברמה טובה, אנחנו לא רוצים לתת שירות אחר-הצהריים, למשל.

עתניאל שנלר: דיברתי על זה היום עם עודד.

עתניאל שנלר: בא אליי מישהו היום וטען: אולי מישהו יבוא ויפתח את לשכת רישום הנישואין אחרי שעות העבודה ושהסטודנטים יגמרו את הלימודים, ויבואו אז להירשם, או אדם יגמור את העבודה וילך להירשם, ולא יפסיד יום עבודה.

עתניאל שנלר: אדרבה, מצוין.

עתניאל שנלר: טוען אותו רשם נישואין: אבל, אז לא ירשמו אצלי כי אני לא מסכים לעבוד שעות נוספות, ואז האגרה לא תהיה אצלי.

אביגדור אוחנה: מה זה קשור?

עתניאל שנלר: אני לא יודע, כך אמר לי.

עתניאל שנלר: אתה יודע, אתה המנכ"ל.

אמנון כהן: לפחות מספר פעמים בשבוע צריך להיות גם אחר-הצהריים, וגם בערב.

אביגדור אוחנה: כנראה שלא דיברת עם מישהו ש- - -

עתניאל שנלר: רושם נישואין, רב.

עתניאל שנלר: אני גם אגיד לך איזה מועצה דתית.

אביגדור אוחנה: זה לא נמצא אצלו, זה במועצה הדתית.

אביגדור אוחנה: הכסף לא הולך אליו.

עתניאל שנלר: אני מדבר על המועצה הדתית, ודאי שלא לכיסו.

עתניאל שנלר: אמר לי רב שמסתובב הרבה בכנסת: כשנרשמים אצלי לנישואין, אני גם יודע לחלק מי יערוך את החופה וכו' וכו'.

עתניאל שנלר: מה זה לשכת עבודה?

עתניאל שנלר: או היחסים איתו – אני אתן לו קצת, ואתן לו קצת?

עתניאל שנלר: הרב מקלב, אני רוצה שתדע שאלו הטיעונים שהועלו בפניי, כולל רבנים מאוד חשובים במדינת ישראל היום.

עתניאל שנלר: אם יש חוק שהוא הקפדה על קלה כבחמורה שלא קיים היום זה החוק הזה, ולכן כנראה דיברת על חוק אחר, לא על החוק הזה.

אורי מקלב: אני לא אחזור על הדברים.

אורי מקלב: חבר הכנסת שנלר, אין ספק שאם אתה רוצה לשפר את מערך רישום הנישואין במדינת ישראל אתה מוזמן, ואני אתמוך בך בעניין הזה.

אורי מקלב: כל מה שאמרת יכול להיכנס להגדרה של שיפור השירות, שיפור ההתנהלות במערך הנישואין במדינת ישראל.

אורי מקלב: אבל, אתה בחוק הזה - וזה החוק - פורץ פרצה גדולה מאוד ואומר שיהיה אפשר לרשום נישואין אצל כל אחד.

עתניאל שנלר: לא אצל כל אחד, כל מי שמורשה.

עתניאל שנלר: לא כל מי שרוצה.

אורי מקלב: ודאי.

אורי מקלב: מי שנפגש עם רשמי נישואין יודע את גודל האחריות.

אורי מקלב: זה המומחיות, טביעת העין, הניסיון, הניסיונות שעושים מולו.

אורי מקלב: הוא יודע כמה רצון, כמה אחריות, וכמה מיומנות הוא צריך.

אורי מקלב: מה אתה אומר?

אורי מקלב: אני בעצם נותן לכולם.

אמנון כהן: לא לכולם, למי שהתעסק כבר גם קודם.

אורי מקלב: יכול להיות לכולם כשבין כולם יכולים להיות כאלה שמאוד מאוד - - -

אמנון כהן: זה קיים בכל מקום.

עתניאל שנלר: לא, אבל רק מי שמורשה.

אורי מקלב: אתה יכול לאפשר, להעצים ולתת אפשרות.

אורי מקלב: אתה פותח לא רק פרצה קטנה, אלא זה יכול לפתוח פתח במידה וקיימים כאלה, ואתה יודע שגם כאלה קיימים.

אורי מקלב: אתה פותר את הבעיה על-ידי זה שאחרים יכולים לעשות זאת במעקב.

אורי מקלב: זאת המחלוקת.

אורי מקלב: מסורת לא משנים.

אורי מקלב: בדברים אחרים אפשר לעשות פרוצדורות חדשות ויעילות.

אמנון כהן: חבר הכנסת מיכאלי, בבקשה.

אמנון כהן: באת במיוחד.

אברהם מיכאלי: תודה, אדוני היושב-ראש.

אברהם מיכאלי: קודם כל, באתי במיוחד לברך אותך על תפקידך כיושב-ראש ועדת הפנים.

אמנון כהן: היית צריך להיות בשבוע שעבר, זה לא פותר לך את הבעיה.

אברהם מיכאלי: היינו בשליחות מדינית אז תסלח לי.

אברהם מיכאלי: אני מאחל לך בהצלחה.

אמנון כהן: תודה רבה.

אמנון כהן: לחברנו חבר הכנסת דוד אזולאי נאחל עשייה פורייה בוועדת הכספים וכלכלה.

אברהם מיכאלי: אני מאחל גם לחברנו דוד אזולאי.

אברהם מיכאלי: הוא אולי יבוא גם לפה.

אברהם מיכאלי: לגבי החוק הזה – אני מודה.

אברהם מיכאלי: שנה וחצי אני מעכב את החוק הזה, וחבר הכנסת שנלר יודע.

אברהם מיכאלי: באמת בדקנו בכל מיני היבטים שיש לחוק הזה, ועד שלא קיבלתי באמת הסכמה בכתב, אפילו, של הרב הראשי לישראל לא הסכמתי שנקדם את זה במליאה.

אברהם מיכאלי: ולכן, אני יודע שזה נבדק באמת לא רק על-ידי הרב הראשי לישראל, אלא גם על-ידי גורמים שהם אמונים על התחום הזה של רישום נישואין בארץ.

אברהם מיכאלי: אני לא יודע אם אני רשאי לצטט את שמו של מי שבדק את הסוגיה הזאת.

אברהם מיכאלי: אדוני היושב-ראש, אני מבין שאפשר לקדם את הנוסח הזה.

אברהם מיכאלי: אני מבין שלמשרד לשירותי דת יש הסתייגויות בנושאים מסוימים, והם בטח יעלו את זה.

אברהם מיכאלי: מבחינתנו, אנחנו תומכים בחוק הזה.

אמנון כהן: מנכ"ל משרד הדתות, מה עמדת המשרד?

אמנון כהן: למעשה, זהו המשרד המיניסטריאלי הייעודי שאמון על החוק וגם על ביצוע כל הנושא הזה.

אמנון כהן: אדוני, בבקשה.

אביגדור אוחנה: ראשית, גם אני אצטרף לברכות ליושב-ראש הנכנס, וליושב-ראש היוצא.

אביגדור אוחנה: לא הייתי פה ביום הראשון שלך.

אמנון כהן: היית בשליחות של המדינה.

אביגדור אוחנה: ראשית, אני רוצה לומר שאנחנו בעד החוק.

אביגדור אוחנה: אנחנו בעד החוק בגלל שאנחנו מדברים פה על שיפור השירות לאזרח, ובכל מה שקשור לשיפור השירות אנחנו באופן עקרוני בעד.

אביגדור אוחנה: אנחנו משקיעים במשרד, ובשנה, וגם בשנה הבאה ובעוד שנתיים, מתוכנן להשקיע הרבה משאבים בשיפור השירות בתחומים שונים, ואנחנו חושבים שזה חלק משיפור השירות לאזרח.

אביגדור אוחנה: באופן עקרוני, אנחנו בעד הדבר הזה.

אביגדור אוחנה: כמובן שאנחנו לא נכנסים לשאלה ההלכתית, במידה וקיימת שאלה הלכתית אם כן או לא.

אביגדור אוחנה: מועצת הרבנות אמורה לתת את דעתה לכך, ואני מבין שכבר נעשה איזשהו תהליך מולם.

אביגדור אוחנה: אבל, אנחנו לא נכנסים לשאלה הזאת.

אביגדור אוחנה: אנחנו מדברים מבחינת הפרוצדורה, ואנחנו בעד הדבר הזה.

אביגדור אוחנה: לב העניין של החוק הזה הוא מחשוב תהליך רישום הנישואין.

אביגדור אוחנה: אנחנו כבר לפני כמעט שנה התקשרנו עם חברה שאמורה לפתח, בין היתר, מערכת מחשוב מרכזית לכלל המועצות הדתיות.

אביגדור אוחנה: המערכת הזאת לא מתמקדת אך ורק בנישואין, אלא היא תכלול מודולים שונים שיטפלו בכל התחומים שהמועצה הדתית מטפלת בהם: בכשרות, בנישואין, בקבורה, במקוואות, כוח-אדם, והיא תמחשב את כל התהליכים האלה.

אביגדור אוחנה: אותה חברה נמצאת בשלבי אפיון של המערכת.

אביגדור אוחנה: לאחר האפיון היא תצטרך לכתוב את המכרז, וזה תהליך שלוקח זמן.

אמנון כהן: איך החוק ייכנס לתוקף, איך יהיה כל הסיפור?

עתניאל שנלר: אנחנו נציע הצעה בניסוח.

אביגדור אוחנה: אנחנו מדברים פה על כתיבת מכרז שכולל את כל תחומי הפעילות של המועצה הדתית, ולמחשוב כלל התחומים.

אביגדור אוחנה: כמו שאמרתי, יש מודולים שונים - לאו דווקא נישואין.

אביגדור אוחנה: לקראת הדיון בדקתי אם ניתן להפריד את תהליך רישום הנישואין מכלל התהליך, והתשובה היא כן ולא.

אביגדור אוחנה: לא ניתן להפריד את כל תהליך האפיון והיציאה למכרז.

אביגדור אוחנה: ניתן להפריד אחרי המכרז את שלב הפיתוח.

אביגדור אוחנה: ניתן להפריד ולפתח לבד רק את המודול של נישואין, ולהטמיע אותו במועצות הדתיות.

אביגדור אוחנה: אנחנו מדברים על הערכת זמן של סיום התהליך.

אביגדור אוחנה: זאת אומרת, סיום תהליך האפיון, יציאה למכרז, בחירת זוכה, ואחר כך פיתוח רק של תחום הנישואין.

אביגדור אוחנה: אנחנו מעריכים את זה באמצע 2012, עד סוף 2012.

אביגדור אוחנה: זה תהליך ארוך ומורכב שדורש הרבה מאוד מחשבה.

אמנון כהן: השאלה שלי היא איך אתה נותן את החיבור אם אנחנו מעבירים את החוק לאחר קריאה ראשונה, שנייה ושלישית?

אביגדור אוחנה: אנחנו חושבים שבשלב הזה כדאי להמתין עם קידום תהליך החקיקה מכיוון שתהליך האפיון הוא כזה שאנחנו נצטרך להתייחס אליו גם בתהליך החקיקה.

אביגדור אוחנה: זאת אומרת, יכול להיות שיהיו היבטים שאנחנו נצטרך להכניס אותם בחקיקה שהם תהליכים שהם נגזרים ממחשוב המועצות.

עתניאל שנלר: יש לך בתקנות.

אביגדור אוחנה: יכול להיות.

אביגדור אוחנה: אני אתן דוגמה שעלתה פה בדיון.

אביגדור אוחנה: יושב-ראש העלה נושא של אם אחד נרשם לנישואין במקום אחד, למנוע ממנו את האפשרות לפתוח תיק במקום אחר כמו שזה קורה היום לגבי רישוי רכב.

אביגדור אוחנה: זה תהליך שצריך לשים אותו אולי בחקיקה ראשית ולא בתקנות.

אביגדור אוחנה: יש דברים שאולי יעלו תוך כדי עבודת הצוות, והאפיון של המערכת שאולי נצטרך לתת להם מענה בחקיקה ראשית.

אמנון כהן: אנחנו נטפל בזה.

אמנון כהן: אנחנו נקיים היום את הדיון כי החוק הזה מסתובב כבר מעל שנה.

אביגדור אוחנה: לנו זה הגיע רק לפני מספר חודשים, חודשיים-שלושה.

אמנון כהן: לא משנה.

אמנון כהן: החקיקה מסתובבת, ואתם כביכול צריכים לתת את המענה המחשובי לנושא הזה, ואתם צריכים כבר להיכנס לתהליך של עבודה, כי אם זה כבר בקנה ומגיעים לסיכומים ולתיאומים אז צריך לדעת כבר לבצע אותו.

אביגדור אוחנה: אנחנו התחלנו עוד לפני, בלי קשר לחוק הזה.

אמנון כהן: אתה אומר שנה-שנה וחצי.

אביגדור אוחנה: כן, כי זה תהליך ארוך, והוא מדבר על כלל הפעילות של המועצה.

עתניאל שנלר: הסכמנו לתאריכים האלה.

עתניאל שנלר: זאת אומרת, זה בסדר.

עתניאל שנלר: אנחנו יודעים על הנתון הזה.

אמנון כהן: אני רוצה לשמוע את מנכ"ל רבנות הראשית.

אמנון כהן: עודד, האם אתה תביא את עמדת מועצת הרבנות?

עודד וינר: אני מקווה.

עודד וינר: קודם כל, להצטרף לברכות כמו כולם – שיהיה בהצלחה רבה.

עודד וינר: חבר הכנסת שנלר שידוע כחבר כנסת נמרץ, יצירתי פעיל ופועל גם לטובת הציבור, סיפר לנו פה שהוא באמת עשה עבודה ארוכה במשך שנה ורבע, ושהוא הגיע כמעט להסכמה עם כל חברי הכנסת באשר למהות החוק.

עודד וינר: חשבנו שגם יהדות התורה הסכימה, אבל כנראה יהדות התורה לא הסכימה.

עודד וינר: דא עקא, ישנו גורם אחד שלדעתי הוא חיוני וקריטי במערכת שהוא מועצת הרבנות הראשית לישראל, ופה צריך לעשות עוד מקצה שיפורים מסוים.

אמנון כהן: האם דנתם על החקיקה הזאת?

עודד וינר: המועצה דנה, בזמנו היתה התנגדות נחרצת.

עודד וינר: היה מקצה שיפורים משמעותי מאוד לאחר שיחות של חבר הכנסת שנלר עם הרבנים הראשיים, וחברי מועצה.

עודד וינר: השורה התחתונה היא שמועצת הרבנות הראשית ביקשה פעם נוספת להבין את השינויים לאור ההתפתחות בחקיקה, וביקשה שחבר הכנסת שנלר יופיע בפניה.

עודד וינר: אגב, אני הצעתי לו הצעה עוד הבוקר.

עודד וינר: בשעה 12:00 המועצה מתכנסת.

עודד וינר: אנחנו מוכנים היום שהוא יגיע ושלפני המועצה יציג את זה, למרות שזה לא על סדר-היום.

עודד וינר: יפנו את סדר-היום של המועצה כדי להציג, כדי לא לעכב.

עודד וינר: דבר אחד מאוד מתמיה אותי כי בהצעת החוק הראשונה מופיע שהחקיקה תיעשה באמצעות ועדת הפנים של הכנסת, שר הדתות.

עודד וינר: אבל, באישור מועצת הרבנות הראשית לישראל.

עודד וינר: בתיקונים שנעשו פה אני לא רואה פתאום את מועצת הרבנות הראשית לישראל שהיא גורם מהותי.

עודד וינר: אגב, מועצת הרבנות הראשית לישראל מסמיכה את רושמי הנישואין הן מבחינה הלכתית, והן מבחינה פרוצדוראלית.

עודד וינר: אני לא מבין איך בדבר כזה מהותי המועצה פתאום נשמטה – כנראה לא בכדי.

עודד וינר: היה כתוב באישור המועצה, ולפתע פתאום הוא לא הופיע.

עודד וינר: נשמטה השורה.

עתניאל שנלר: אני רוצה שתלמד איך מחוקקים.

עתניאל שנלר: החוק שעומד הוא החוק שאתה מכיר.

עתניאל שנלר: הגיש כאן נייר הצעה היועץ המשפטי של הועדה, נייר שהוגש עכשיו.

עתניאל שנלר: אנחנו צריכים לדון על כל סעיף וסעיף.

עתניאל שנלר: זה לא איזה טריקים.

עודד וינר: לכן אני מתייחס ומעיר לתשומת ליבכם.

עודד וינר: אני יודע.

עודד וינר: בהצעה המונחת בכחול יש השמטה שאני רוצה שישימו לב אליה.

עודד וינר: אמרה פה חברת הכנסת פאינה קודם דבר שהוא בדיוק מנוגד לרוח החוק.

עודד וינר: היא סיפרה נניח שמטה בנימין – וכנראה "נוס" בא לשמוע את עצמו – זה משפחה, וכולם מכירים את כולם, ולכן היחס הוא כזה.

קריאה: מותר לפעמים גם להגיד דברים טובים על מועצות דתיות.

עודד וינר: לכן, היא הנותנת.

עודד וינר: דווקא משום כך ברוב המקומות שיש היכרות ברמה כזו או אחרת - אני מסכים שבערים הגדולות זה יותר בעיה.

עודד וינר: אבל, ברוב המקומות, מטבע הדברים, והחוק היום אומר שניתן להירשם או במקום מגורי החתן, או במקום מגורי הכלה - יש להניח אקסיומטי שהמקום מכיר את יושביו יותר טוב מאשר מקום אחר, גם אם יהיה מחשוב לעילא ולעילא.

עודד וינר: ואם לא, לרב העיר יש רבני שכונות.

עודד וינר: יש לו אפשרות לברר הרבה יותר, גם בערים הגדולות, על פלוני אלמוני שנמצא בעירו מאשר רב מקצה אחר של הארץ.

עתניאל שנלר: אתה מתנגד לחוק, מועצת הרבנות מתנגדת לחוק.

עודד וינר: לא, לא.

עודד וינר: קודם כל, נעשו הרבה מאוד שיפורים.

עתניאל שנלר: הוא אומר שרבני שכונות מכירים את האנשים.

עתניאל שנלר: רבני שכונות היו כאן

עתניאל שנלר: בחדר הזה ואמרו שהם לא מכירים אף אחד מהעיר שלהם.

עודד וינר: יש לי יותר כלים להיעזר.

אביגדור אוחנה: איפה זה קורה?

אביגדור אוחנה: מתי הוא משתמש בכלים האלה?

עודד וינר: אמר גם נכון חבר הכנסת מקלב, כמה שניתן לקדם ולייעל בצד הפרוצדוראלי, עושים את זה.

עודד וינר: היום הרבה מאוד מהטפסים נמצאים כבר באינטרנט.

עודד וינר: אפשר להוריד את הטפסים מראש, אפשר להירשם מראש.

עודד וינר: כל הדברים האלה בהחלט נותנים את התשובה.

עתניאל שנלר: מה זה "נותנים את התשובה"?

עתניאל שנלר: עודד, אל "תמרח" אותנו.

עודד וינר: לזרז את התהליך.

אורי מקלב: אתה לא צריך חוק בשביל לשפר את השירות.

אורי מקלב: בשביל לשפר את השירות צריך משאבים.

עתניאל שנלר: אם זו הגישה של המועצה, אני לא בא למועצה כי הם מסתירים את האמת.

עתניאל שנלר: אתה מסתיר את האמת, ואני לא אוהב את זה.

עתניאל שנלר: צריך להגיד את האמת על השולחן.

עודד וינר: אל תגיד את זה.

עודד וינר: אתה יודע שאני לא יכול לענות לחברי כנסת.

אמנון כהן: עודד, מהי האמת?

עודד וינר: אני לא מכיר אמת שאני מסתיר.

עודד וינר: אני אומר את הדברים על השולחן.

יעקב אדרי: עתניאל, אולי תגיד לנו מה מסתירים פה.

יעקב אדרי: תן לנו להחכים.

עתניאל שנלר: את המוטיבציות מסתירים כאן.

עודד וינר: לא, אני אגיד לך מה שאתה רמזת.

עודד וינר: אתה רמזת לגבי ההכנסות מאגרות שזה עניין כספי.

עתניאל שנלר: בין השאר.

עודד וינר: אמר יושב-הראש שיבואו כולם להירשם דווקא במקומות הקטנים כי יש תור.

עודד וינר: אני לא בטוח.

עודד וינר: הרי מה הפתרון?

עודד וינר: זה לסטודנטים ולעובדים וכן הלאה?

עודד וינר: איפה כל הסטודנטים לומדים היום?

עודד וינר: בערים הגדולות, לא במקומות הקטנים.

עודד וינר: מה שייקרה הוא שאכן ייווצר תור בגלל שרוב הסטודנטים במדינת ישראל היום לומדים בערים הגדולות.

אמנון כהן: מהי עמדת מועצת הרבנות הראשית?

עודד וינר: כדי להרגיע את חבר הכנסת שנלר, יש בסיס חיובי מאוד להסכמות.

עודד וינר: אנחנו מבקשים פוליש אחרון – שיבוא חבר הכנסת שנלר בפני - - - כתוב פה 12 חודשים להפעלת החוק.

קריאה: 18.

עודד וינר: לא משנה, מינימום.

עודד וינר: זה התעכב כל-כך הרבה זמן.

עודד וינר: מה הבעיה?

עודד וינר: אנחנו מציעים היום.

עודד וינר: הוא לא יכול היום - - -

אמנון כהן: יכול היום.

עודד וינר: תוך חודש - מה הבעיה?

עודד וינר: המועצה תתכנס במיוחד אפילו לצורך הדבר זה, יבואו לידי הסכמות.

אמנון כהן: אתה לוקח על עצמך שאם לא יהיה היום שתוך שבוע יהיה דיון בנושא?

עודד וינר: בשיחה עם נשיא מועצת הרבנות הראשית מהבוקר, הוא אמר שתוך חודש הוא מתחייב שתהיה מועצה.

עודד וינר: היום הוא מוכן ב - - -

אמנון כהן: אתה אומר או היום או תוך חודש.

אמנון כהן: אני רוצה לשמוע את הראל ממשרד המשפטים.

הראל גולדברג: אדוני היושב-ראש, תודה רבה.

הראל גולדברג: לגבי היבטים מסוימים שנאמרו בהצעת החוק – עוד הפעם, אני אעסוק בהיבטים המשפטיים של ההצעה.

הראל גולדברג: קודם כל, מבחינת ייעול השירות, שיפור השירות לאזרח, אני חושב שבהחלט ההצעה נותנת מענה.

הראל גולדברג: כמו כן, היא נותנת מענה לכמה וכמה עתירות שהוגשו בשנים האחרונות נגד רבנים רושמי נישואין.

הראל גולדברג: אני בכל זאת רוצה להתייחס לקשיים המשפטיים שהועלו כאן על-ידי חברי הכנסת.

הראל גולדברג: קושי משפטי מספר אחד הוא מה קורה במועצה דתית שבגלל הצעת החוק היום יש לה מידע מסוים על בני זוג, וכתוצאה מהצעת החוק ופתיחת אזורי הרישום, המידע שיש לה לא יועבר לרב רושם הנישואין בעיר אחרת.

הראל גולדברג: המענה שניתן בהצעת החוק הוא באמת העברת מידע, שיתוף מידע בין המועצות הדתיות באמצעות רשת תקשורת.

הראל גולדברג: הייתי רוצה להציע לאדוני היושב-ראש - - -

אמנון כהן: רגע, היכן עניין צנעת הפרט פה?

אמנון כהן: אם גילו שישנה בעיה, למה זה צריך להיות באינטרנט?

קריאות: לא, זה רשת תקשורת פנימית של המשרד – אינטראנט.

הראל גולדברג: זה אינטראנט, זה מידע פנימי בתוך המועצות.

הראל גולדברג: אבל, לא בהכרח.

הראל גולדברג: דרך אגב, מי שנרשם היום לנישואין גם מפורסם בעיתונות.

הראל גולדברג: מידע רגיש לא אמור להיות מפורסם.

הראל גולדברג: בכל אופן, ברגע שזוג מבקש להינשא אז ההליך הראשון שבו מיידעים את כולם זה באמצעות הרשת.

הראל גולדברג: אם עולה כאן קושי על-ידי חברי הכנסת שהמידע הזה לא בהכרח יגיע למועצה הדתית, אם מועצה דתית מקבלת כל שבוע מידע על 50 – 60 זוגות שרוצים להירשם לנישואין בכל הארץ, ולא בהכרח עוקבת לראות מי מתוך הנרשמים האלה הם גם תושבי המקום, יש אפשרות אולי בחוק, אני מציע לחבר הכנסת שנלר ולחברי הוועדה, אולי לחייב את המועצה הדתית שבתחומה עכשיו מבקשים להירשם לנישואין, מעבר להזנת המידע ברשת התקשורת הכלל ארצית, שאילתה ספציפית למועצה דתית.

עתניאל שנלר: זה מופיע, זה חלק מהעניין.

עתניאל שנלר: דיברנו על זה מספר פעמים עם המשרד.

עתניאל שנלר: הרב של המועצה הדתית שבתחומה אני מתגורר, יקבל הפנייה מיוחדת: דע לך מישהו ממך - - -

הראל גולדברג: אין בעיה להביא את זה במסגרת החוק.

הראל גולדברג: נושא נוסף שעלה כאן הוא היבטים תקציביים.

הראל גולדברג: בהיבט המשפטי הטהור אין לנו עמדה לגבי העניין.

הראל גולדברג: אין ספק שמבחינה תקציבית יש כאן השלכה.

הראל גולדברג: היום האגרה לנישואין היא במקום שבו בני הזוג נרשמים, במועצה הדתית שבה הם נרשמים.

הראל גולדברג: כתוצאה מקבלת החוק, סביר מאוד להניח שהערים הגדולות שבהן יש מרכזי אקדמיה, ושזוגות צעירים מכונסים ומרוכזים בהן, ירוויחו כאשר בלאו הכי ההכנסות העצמאיות שלהן גם כך יותר גבוהות מאשר במקומות קטנים.

הראל גולדברג: זה דבר שצריך לתת עליו את הדעת.

הראל גולדברג: שוב, זה פתרון תקציבי.

הראל גולדברג: דבר נוסף, נושא הערר.

הראל גולדברג: הייתי רוצה לעסוק בנושא שעלה גם על-ידי חבר הכנסת שנלר והוא מה קורה רושם לנישואין מסרב לרשום בני זוג לנישואין.

הראל גולדברג: במסגרת הצעת החוק היום בהתאם לתיקון שערכה הלשכה המשפטית של הכנסת, ושוחחנו על זה לפני כן, הפנייה יכולה להיעשות לבית דין רבני.

הראל גולדברג: קיימת אפשרות נוספת ליצור מנגנון של ועדת ערר, או מנגנון של ערר אחר.

הראל גולדברג: למשל, היום אם רב מקומי מסרב ליתן תעודת הכשר על מזון בתחום של רשות מקומית מסוימת, יש ועדת ערר שהיא מועצת הרבנות הראשית לישראל.

הראל גולדברג: בהתאם לסעיף 12 לחוק איסור הונאה בכשרות, פונים למועצת הרבנות הראשית, והיא דנה על החלטתו של הרב הרושם לנישואין.

הראל גולדברג: גם כאן יש אפשרות ליצור אולי איזשהו מנגנון של ערר מסוים, וצריך לחשוב עליו.

עתניאל שנלר: אנחנו רוצים להעלות את זה ישירות לרמת בית הדין, לא לרמת ועדות, וזה למנוע ניגוד אינטרסים, וצריכים להגיד את הדברים.

עתניאל שנלר: בוועדת הכנסת צריך להגיד את הדברים גלוי.

עתניאל שנלר: היחסים בין סך-כל האנשים לבין המועצות והרבנים הם יחסים מורכבים, ולכן אנחנו רוצים לעשות הפרדת רשויות.

עתניאל שנלר: אם יש באמת בעיה הלכתית שיפוטית יהיה בית הדין.

אמנון כהן: נתן, ארגון המועצות הדתיות, בבקשה.

נתן נתנזון: ראשית, ברכות ליושב-ראש.

נתן נתנזון: כמובן שאנחנו מאוד שמחים על כל דבר שמייעל את העניין.

נתן נתנזון: אנחנו גם שותפים לתהליכים שמתבצעים במשרד הדתות לכל הנושא המחשובי.

נתן נתנזון: אני חושב שאנחנו פה הצבנו מטרה שבהחלט ראוי להתייחס אליה.

נתן נתנזון: אבל, נראה לי שזה קצת מוקדם.

נתן נתנזון: זאת אומרת, אנחנו מדברים היום על חקיקה שבמסגרת החוק מדברים על זה שיחכו איתה 18 חודשים עד שהיא תגיע לכלל ביצוע.

נתן נתנזון: מנכ"ל משרד הדתות אמר פה קודם שנתיים.

אמנון כהן: שנה וחצי.

נתן נתנזון: סליחה, שנה וחצי.

נתן נתנזון: אני רוצה לקוות שבאמת בשנה וחצי אפשר יהיה להגיע למערכת הממוחשבת הזאת שנותנת מספר דברים שלדעתי לא נמצאים פה.

נתן נתנזון: ראשית, הייתי נותן דוגמה קטנה.

נתן נתנזון: כולנו יודעים, ואמר פה חבר הכנסת שנלר קודם, יש גישות שונות, יש סוגים שונים של רושמים.

נתן נתנזון: יש גם סוגים שונים של שופטים.

נתן נתנזון: לאדם אין פריווילגיה לבחור את השופט המקל או את השופט המחמיר.

נתן נתנזון: הוא בא לאזור רישום כמו שיש לו.

נתן נתנזון: לפעמים הוא נופל אצל שופט מקל ולפעמים לא – אלו החיים.

נתן נתנזון: דיברתם קודם על המועצות הגדולות והמועצות הקטנות.

נתן נתנזון: נניח שמחר בבוקר תהיה תנועה, כמו שהיושב-ראש אמר פה קודם, למקומות הקטנים.

נתן נתנזון: מה יקרה כאן?

נתן נתנזון: עזבו את ההכנסות.

נתן נתנזון: כולם מתרגשים מהכסף.

נתן נתנזון: בממוצע האגרה הזאת היא 400 שקל לתיק נישואין, ומזה אף אחד לא יכול להתפרנס.

נתן נתנזון: אבל, מה יקרה?

נתן נתנזון: האחריות של מקום רושם הנישואין היא גם לערוך חופות.

נתן נתנזון: תארו לעצמכם שיש מקום קטן שיש בו שני רבנים: רב העיר ואולי עוד רב שכונה.

נתן נתנזון: על שניהם ייפול מחר בבוקר רישום נישואין של 400 נרשמים.

נתן נתנזון: איך הם יכולים להתמודד עם דבר כזה?

נתן נתנזון: זה דבר שצריך לחשוב עליו.

עתניאל שנלר: זה לא נכון.

עתניאל שנלר: קח את המועצה הדתית שלך.

עתניאל שנלר: רוב הנרשמים אצלך באים עם הרב של ראש הישיבה, ראש האולפנה.

נתן נתנזון: לא רוב.

עתניאל שנלר: לא מעט מהם.

אמנון כהן: נתן, אם יהיה מצב כזה, ובמטה שלך יש רב עיר ורב שכונה, הוא יכול לבחור רב מעיר אחרת לקדש אותו.

נתן נתנזון: אז הוא צריך להיות פתאום עכשיו מערכת תיאומית.

אמנון כהן: לא, הוא לא יתעסק בזה.

אמנון כהן: הזוג הצעיר ימצא את הרב.

אמנון כהן: באינטרנט תהיה רשימה של רבנים שיש להם סמכות לקדש, והוא יכול לבחור.

נתן נתנזון: היום אנחנו מאפשרים לזוג להביא איתו רב בתנאי שהוא מורשה - זו אפשרות.

נתן נתנזון: אבל, אם לא- האחריות היום בחוק היא של המועצה הדתית לעשות את התיאום.

נתן נתנזון: נתתם פה קודם דוגמה קיצונית של אילת ותל-אביב.

נתן נתנזון: בואו נעשה דברים קצת יותר קלים.

נתן נתנזון: בא אדם להירשם בבאר-שבע כשהוא גר בחיפה.

נתן נתנזון: הרב של באר-שבע צריך לנסוע לחיפה כדי לערוך לו חופה וקידושין כי הוא נרשם אצלו, וזה הרבנים שהוא מכיר, עם אלה הוא מתעסק.

אמנון כהן: מה אתה מציע?

נתן נתנזון: אני מציע לעשות את המהלך הזה של הפריצה בשלבים.

נתן נתנזון: השלב הראשון יהיה השלב המחשובי.

נתן נתנזון: תנו לנו לראות איך מערכת המחשוב עובדת.

נתן נתנזון: ברגע שיהיה מחשוב, אני מציע – וזה גם לא מופיע פה – שיהיה כמו בטסטים של משרד הרישוי.

נתן נתנזון: אדם נרשם למקום אחד, והוא לא יכול מחר בבוקר להגיד: יקפידו עליי פה, אלך למקום אחר.

נתן נתנזון: הוא יהיה רשום במקום כלשהו ושם הוא צריך להתמודד, וזהו.

אביגדור אוחנה: פלוס מה שאמרת עכשיו, שני הדברים כתובים.

אמנון כהן: כתבתי.

אמנון כהן: אנחנו מכניסים את זה, כבר הערתי על זה.

אביגדור אוחנה: החוק הרי לא ייכנס לתוקף לפני שמערכת המחשוב הושלמה, והודעה על כך צריכה להתפרסם ברשומות.

אביגדור אוחנה: הרי אנחנו יודעים שכאשר מערכת מחשוב הושלמה זה שלא שיש את זה, ומתחילים לעבוד.

נתן נתנזון: כשאני אמרתי שנתיים דיברתי בזול.

נתן נתנזון: אביגדור, תאמין לי שאני מכיר.

אביגדור אוחנה: זה לא כזה מסובך.

נתן נתנזון: אני לא אומר שזה מסובך, אני רק מכיר פה את הרשויות.

נתן נתנזון: אני חושב שזה בהחלט ראוי שוועדת הפנים תמריץ את כל הגופים המטפלים, אם זה המשרד לשירותי דת, ואם זה התקצוב של המערכת הזאת, ושהכול ילך כמה שאפשר יותר מהר.

נתן נתנזון: אנחנו כמובן מאוד בעד זה.

נתן נתנזון: אני רק אומר שכאשר מגיעים אל הקצה אחרי שהמערכת ממוחשבת, ואחרי שיודעים איך אפשר לעשות את הבקרות, צריך גם לשמור על האיזונים של מי לוקח אחריות על מה כדי שלא יהיו תקלות.

אמנון כהן: נציג ארגון רבני צהר, בבקשה.

אוריאל גנזל: לא תכננתי לדבר, אבל ברכות על המינוי, ואחר כך למציע.

אוריאל גנזל: אני אומר נקודה אחת כללית.

אוריאל גנזל: מדברים פה הרבה על פרוצדורות, וזה דבר מאוד חשוב, וההשוואה לבתי משפט וכד'.

אוריאל גנזל: אבל, בסוף לב ליבה של התורה זה אהבה.

אוריאל גנזל: אם אנחנו יכולים למצוא את הדרך כדין, כהלכה, כחוק, לתת לאדם לבחור – כמו בתורה – את המקום שליבו חפץ, אז מניסיון רב שנים של כולנו, הדבר הזה מביא ברכה עצומה, חיבור לרבנים.

אוריאל גנזל: הציבור שלא כל כך תמיד מחובר, מוצא את אותו רב שליבו חפץ בו, ואנחנו תורמים תרומה משמעותית לעם ישראל.

אמנון כהן: תודה.

אמנון כהן: אדוני המציע, אני רוצה לסכם ואני רוצה הסכמתך והוועדה תתקדם עם זה.

אמנון כהן: אני מכיר את אישיותך והיותך סוגר קצוות ומתאם, אנחנו רוצים שהחוק הזה יהיה בקונסנזוס מלא, כמו שאמרת.

אמנון כהן: אני רוצה לברך אותך על כברת הדרך שעברת ועל כך שתאמת תיאומים נכונים, והצלחת לשכנע רבנים גדולים.

אמנון כהן: עצם זה שהסיעה קיבלה בכתב שיש תמיכה – זה הישג לא פשוט.

אמנון כהן: לא כל חבר כנסת יכול להגיע לרמה הזאת.

אמנון כהן: ההתמדה והאישיות שלך גרמו לכך שהשגת את זה והגעת לזה.

אמנון כהן: אני רואה שכבר עברת כברת דרך של 80% - 90%, ולכן אני מציע שגם ה- 10% יהיו בהסכמה.

אמנון כהן: ראשית, אני מציע שעוד היום תגיע למועצת הרבנות – אם תוכל – על מנת ללטש ליטוש אחרון וסופי כדי שנוכל באמת לבוא בלב שלם ולהצביע על זה כמו שצריך.

אמנון כהן: שנית, אני מאוד מבקש שההערות שהועלו כאן בוועדה יבואו לדיון הבא על-ידי הייעוץ המשפטי כי אני רוצה שהדיון הבא יהיה ממש קצר, וממש לאחר תיאומים.

אמנון כהן: נושא אזור הרישום – אנחנו נותנים לאדם להחליט היכן לפתוח את התיק ובאיזה אזור.

אמנון כהן: אבל, הוא צריך לסיים שם את התהליך.

אמנון כהן: נושא נוסף, אם הוא גר בעיר מסוימת והוא פתח תיק בעיר אחרת, רב העיר של אותה עיר צריך לקבל על כך ידיעה, וזה לפני שמאשרים.

אמנון כהן: הוא צריך לדעת שפלוני הגר בעירו פתח תיק בעיר אחרת, ושאם יש לו הערה חשובה בנושא הזה הוא צריך להאיר את העיניים.

אמנון כהן: גם הנושא הזה צריך לבוא לידי ביטוי בחוק.

אמנון כהן: הנושא האחרון הוא הנושא שציין פה נציג המועצות הדתית בנוגע לרב המקדש.

אמנון כהן: אני אבקש ממשרד הדתות שיהיה שירות לאזרח, ושיהיה אתר אינטרנט לגבי הרבנים שיש להם סמכות לקדש לפי אזורים גיאוגרפים, או כל דבר שתחליטו.

אמנון כהן: בצורה הזו זוג צעיר יוכל לבחור רב מקדש לפי אמות מידה שאתם קבעתם, והוא זה שיבוא לקדש - שלא יהיה מצב שמישהו יצטרך להיות מטורטר מהצפון לדרום, ומדרום לצפון.

אמנון כהן: זה צריך להיות נוח ומקובל על כולם, ושאף אחד לא ייפגע.

אמנון כהן: אם נותנים כבר שירות לאזרח הוא צריך להיות עד הסוף.

אמנון כהן: אני מבקש שתתנו את הדעת גם על כך.

אמנון כהן: אדוני המציע, אני מבחינתי מתחייב, מכיוון שאנחנו רוצים את כל ההסכמות.

אמנון כהן: אם תשכנע כבר היום ותגיד לי שהגעת למועצת הרבנות הראשית, והיא גם אישרה, אני מתחייב במיידי על דיון נוסף בשבוע הבא או בעוד שבועיים רק על ההצבעה והכנה לקריאה ראשונה.

עתניאל שנלר: יש כאן הצעה של היועץ המשפטי שהוא השקיע בה הרבה מאוד מחשבה.

עתניאל שנלר: יקל עליי מאוד אם נוכל לעבור בדקות אחדות על ההצעות שהוא הציע על מנת לראות מה מקובל, ומה לא מקובל, להוציא מייד את הנוסח העכשווי, גם אם לא הצבענו עליו, על מנת שאני אבוא למועצת הרבנות עם דבר יותר שלם ויותר בשל בשביל כבודה של מועצת הרבנות.

אמנון כהן: מקובל, אין בעיה.

אמנון כהן: בואו נעבור על התיקונים שעשיתם.

אמנון כהן: גם אתם תהיו יותר בשלים כי יש פה תיקונים מהותיים, ואז גם נכניס את התיקונים החדשים שאנחנו ביקשנו.

גלעד ארדן: מעבר לתיקוני נוסח שלא אכנס אליהם, כמה תיקונים מהותיים.

גלעד ארדן: ראשית, לגבי תעודת רווקות.

גלעד ארדן: ככל שאני מבין את ההליך, מתייתר הצורך בתעודת רווקות כי ברגע שאפשר לפתוח את תיק הנישואין בכל מקום לא צריך תעודת רווקות, למעשה.

גלעד ארדן: היום תעודת רווקות מוצאת רק במקרה שאחד מבני הזוג הוא לא תושב המקום שבו פותחים את התיק, והוא מביא תעודת רווקות ממקום מושבו.

גלעד ארדן: ולכן, אין צורך יותר בתעודת רווקות.

נתן נתנזון: נניח ואדם גר בבאר-שבע, והעדים שלו גרים בבאר-שבע.

נתן נתנזון: הוא פותח את התיק בתל-אביב כי הוא לומד בתל-אביב, ולא נוח לו לטלטל את העדים שלו לבאר-שבע.

נתן נתנזון: בגלל החוק שלך עכשיו יימנע הסיפור של תעודת הרווקות.

נתן נתנזון: הוא יצטרך להביא את העדים שלו לתל-אביב.

גלעד ארדן: לא, הוא עדיין יכול.

עתניאל שנלר: אנשים גם חושבים קצת, והם יודעים מהי הפרוצדורה.

גלעד ארדן: אני לא מבטל.

גלעד ארדן: אני רק אומר שלא צריך.

נתן נתנזון: אני לא נגדך, אני אומר לך לפשט את העניין.

נתן נתנזון: יש לך אפשרות היום להביא עדים על רווקות ממקום שקרוב אליהם, ובדרך שלך אם יתבטל הסיפור של תעודת רווקות, אתה תצטרך - - - את העדים.

גלעד ארדן: הכוונה היא שאין צורך לציין את זה בחוק כרגע.

עודד וינר: אבל, יכול להיות שזה יהיה הפוך, שיצטרכו להביא שתי תעודות רווקות כי אם שני בני הזוג לא גרים באזור הרישום - - -

גלעד ארדן: נניח ואחד גר בחיפה והשני גר בתל-אביב, ובאים לחיפה.

גלעד ארדן: מי שגר בחיפה לא צריך להביא תעודת רווקות כי הוא גר בחיפה.

אורי מקלב: לא צריך יותר תעודת רווקות, אלא אותם רבני ערים שבהם גרים שני בני הזוג, הם יצטרכו לערער ולשמוע.

נתן נתנזון: אין פה ערעור על הצורך בתעודת רווקות.

נתן נתנזון: הוא אומר שאפשר לוותר אם יבואו העדים.

נתן נתנזון: אני היום גר בתל-אביב ואני רוצה להירשם ברמת-גן, אני אבוא לרמת-גן עם שני עדים שלי, וזה בסדר גמור.

נתן נתנזון: אבל, אשתי העתידית גרה בבאר-שבע והיא צריכה להביא את העדים שלה מבאר-שבע לרמת-גן.

נתן נתנזון: זה רחוק, היא רוצה לעשות קיצור הליכים.

נתן נתנזון: היא רוצה שהעדים שלה ייתנו עדות בבאר-שבע.

נתן נתנזון: את זה צריך להשאיר.

גלעד ארדן: בסדר.

גלעד ארדן: אנחנו לא אומרים שאסור להוציא תעודת רווקות, רק אומרים שאין צורך לתאם את זה בסעיף הזה.

עתניאל שנלר: על מנת למנוע חילוקי דעות עכשיו, האם זה יהיה רע אם זה יישאר?

גלעד ארדן: זה לא מוסיף ולא גורע.

עתניאל שנלר: אז תשאירו את זה כדי לא ליצור את הוויכוח.

עתניאל שנלר: נשאיר את תעודת הרווקות.

אמנון כהן: משאירים את זה.

גלעד ארדן: בסעיף קטן (ב) אנחנו מציעים שמלבד הפרסום ברשת התקשורת של המועצות הדתיות, שיהיה פרסום באתר האינטרנט של המשרד לשירותי דת כך שכל אדם יכול לראות אם יש לו איזושהי הסתייגות - לא רק בתוך המועצות הדתיות אלא גם פרסום כללי.

גלעד ארדן: גם היום יש פרסום בעיתון, ואנחנו מציעים שזה יהיה באתר האינטרנט.

אביגדור אוחנה: נדמה לי שבחוק הראשי יש סעיף שמדבר על פרסום בעיתונים, נכון?

גלעד ארדן: לא, זה רק בנוהל.

קריאה: אולי הגיע הזמן לבטל את הפרסום.

עתניאל שנלר: כשאתה כמשרד מתקן תקנות תבטל את זה.

עתניאל שנלר: הרי אתה תתקן תקנות.

קריאה: אני לא יכול לבטל נוהל של רבנות.

אהוד וינר: אתה צודק.

אהוד וינר: יכול להיות שאם זה יהיה ברשת אז זה יתייתר.

אהוד וינר: זה אחד הדברים שהוא יוכל להגיד למועצה כי כבר דנו על העניין הזה עשרים פעם, ואמרו שזה ארכאי ולא רציני.

אהוד וינר: אבל, הנה יש אלטרנטיבה יותר מתקדמת.

אהוד וינר: אל תוריד בינתיים.

אורי מקלב: יש יתרון לפרסום הזה, זה הרי מביא אנשים.

אורי מקלב: יש אנשים שלא פותחים אינטרנט.

אורי מקלב: אני יודע כמה פידבקים קיבלתי מאנשים שקראו על כך בעיתון כשרשמתי את בני לנישואין.

קריאה: זה רק מראה כמה חברים משועממים יש לך.

אורי מקלב: לא, לפעמים המשועממים האלה יודעים הרבה דברים.

גלעד ארדן: בסעיף קטן (ז) אנחנו מציעים, כפי שאמר חבר הכנסת היוזם, אפשרות ערעור לבית הדין הרבני המוסמך.

עתניאל שנלר: מה זה "המוסמך"?

עתניאל שנלר: יכול להיות שנידרש למילה "מוסמך" לקראת הקריאה השנייה והשלישית, כי לפחות נשיא בית הדין הגדול הרבני קיבל את ההנחה שערעורים מאוד מיוחדים יגיעו אליו – כל השאר אין מקום.

עודד וינר: יש לי הצעה: כפי שייקבע על-ידי נשיא מועצת הרבנות הראשית.

עודד וינר: אולי הוא יעשה הרכב מיוחד לצורך ערעורים.

עתניאל שנלר: אז נשאיר את זה בשלב זה בניסוח הזה.

עודד וינר: חבר הכנסת שנלר, פותר לך את הבעיה כבר צעד קדימה: כפי שייקבע על-ידי הנשיא, כי יכול להיות שהוא יעשה הרכב מיוחד של בית דין, ואז זה יקל.

עודד וינר: בכל מקרה הוא יכול למשוך אליו את הערעורים הקשים.

עודד וינר: לכן, אני פותר לך את העניין כבר.

עתניאל שנלר: כפי שיקבע נשיא בית הדין הרבני הגדול?

עתניאל שנלר: בסדר.

אביגדור אוחנה: מה המשמעות של כניסת רישום לתוקף?

עתניאל שנלר: הכוונה היא - זה כמו שאתה עושה חוזה.

עתניאל שנלר: אתה אומר: אני עושה חוזה.

עתניאל שנלר: תוקפו של החוזה מיום כך וכך.

אביגדור אוחנה: זה נכנס לתוקף אחרי 14 יום, ואחרי 3 שבועות הגיע אדם ואומר: יש פה בעיה עם זה.

עתניאל שנלר: ומה קורה היום?

אביגדור אוחנה: עושים בירור.

אביגדור אוחנה: אין מושג כזה של רישום תקף או לא תקף.

אביגדור אוחנה: יינתן אישור לזוג.

אביגדור אוחנה: אני לא מבין מה נותן תוקף רישום.

עודד וינר: יש עוד נקודה, אדוני היושב-ראש.

עודד וינר: קח, למשל, את ראש השנה וסוכות.

עודד וינר: מישהו נרשם יומיים בדיוק לפני ראש השנה, וזה נופל על השבועיים האלה.

עודד וינר: אין סיכוי שיהיה גם ערעור.

עודד וינר: מצד אחד, צריך לתת זמן סביר.

עודד וינר: מצד שני, הניסוח הקודם היה נגטיבי.

עודד וינר: זאת אומרת, עד שלא הגיע אישור סופי לא היה.

עודד וינר: האישור הזה הוא פוזיטיבי, אוטומטית הוא נכנס לתוקף.

אביגדור אוחנה: אני שואל על עצם המהות של הרישום.

אביגדור אוחנה: מה זה הרישום הזה?

אביגדור אוחנה: מה המשמעות של תוקף הרישום?

עתניאל שנלר: אני אומר לך מה הכוונה שלי.

עתניאל שנלר: אני לא רציתי שיגנבו את הרבנים.

עתניאל שנלר: לא רציתי שיעשו מחטפים, שמישהו יבוא ויגיד: אף אחד לא רואה, נכנסתי ונרשמתי אצל רב מקל כזה, כמו שאתם אומרים, יאללה, גמרנו, אני יהודי על אף שלא גוירתי כמו שצריך.

עתניאל שנלר: רציתי לא לאפשר את זה.

עתניאל שנלר: ואז אמרתי שתהיה איזושהי תקופה שכולם יוכלו לדון על העניין הזה.

אביגדור אוחנה: בסדר.

אביגדור אוחנה: נגמרה התקופה, עבר הזמן, עברו 40 יום, ולא 14 יום.

אביגדור אוחנה: מה קרה?

הראל גולדברג: האם אתה רוצה שיהיה כתוב: הרישום יאושר, במקום ייכנס לתוקף?

אביגדור אוחנה: בדיוק, יאושר כי אין תוקף.

עתניאל שנלר: בסדר, יאושר.

עתניאל שנלר: אדרבה - הרישום יאושר, מבחינתי זה בסדר גמור.

גלעד ארדן: אנחנו מציעים להוסיף סעיף קטן (ח) שהשר לשירותי דת יקבע תקנות או הוראות ליישום הסעיף.

גלעד ארדן: בין היתר, הוראות לעניין הקמת ותפעול הרשת, דרכי הגשת הסתייגויות וסדרי הדיון בהן.

גלעד ארדן: אנחנו מציעים שהתקנות הראשונות לפי הסעיף הזה יותקנו בתוך שנה.

עתניאל שנלר: העלה מנכ"ל הרבנות דבר מהותי.

עתניאל שנלר: אני רוצה שנבין - במדינת ישראל מועצת הרבנות היא הסמכות ההלכתית היחידה העליונה על-פי חוק.

עתניאל שנלר: אני לא יכול לקחת נושא הלכתי ולהוציא אותם מתוך התהליך.

עתניאל שנלר: לכן, כל תקנות הקשורות בעניין הזה צריכות להיות מתואמות עם מועצת הרבנות הראשית.

עתניאל שנלר: לכן, אני רוצה להציע שלא לדלג על סעיף מועצת הרבנות הראשית.

עתניאל שנלר: אני חושב שאפשר לעשות בתקנות מה שאתה הצעת, ובתיאום עם הרבנות הראשית.

קריאות: באישור.

עתניאל שנלר: אני לא יודע אם באישור או בתיאום.

נתן נתנזון: הם המחליטים, הם בעלי הסמכות.

נתן נתנזון: איך אפשר בלי אישור שלהם?

נתן נתנזון: האם אפשר?

הראל גולדברג: בנוסח הנוכחי ודאי שזה לא יהיה, כי האישור הוא תמיד לרשות המחוקקת.

הראל גולדברג: יש את הרשות המבצעת, ויש את הרשות המחוקקת.

עתניאל שנלר: מבחינה חוקית תיאום יותר נכון.

עתניאל שנלר: מועצת הרבנות הראשית לא מתקנת תקנות, לכן זה צריך להיות בתיאום.

עתניאל שנלר: המילה "באישור" היא בסדר מבחינה רעיונית, אבל לא מבחינה משפטית.

הראל גולדברג: גם בחוק הרבנות הראשית, התש"מ-1980, מי שקובע את התקנות, אם אני זוכר נכון, זה השר הממונה על ביצוע החוק.

אמנון כהן: בהתייעצות.

עודד וינר: יש הבדל מהותי בין תיאום, התייעצות ואישור.

עודד וינר: אני לא רוצה לספר לכם איך מתייעצים במדינה הזאת.

עודד וינר: מודיעים, ובזה יצאו את חובת ההתייעצות.

עודד וינר: כך גם התמנו רבנים חשובים, ולא ניכנס לזה.

עודד וינר: דיברנו פעם על זה.

עתניאל שנלר: האם המילה בהסכמה יכולה לעזור לנו מבחינה משפטית?

עודד וינר: המילה "בהסכמה" היא בסדר, אין בעיה.

גלעד ארדן: או בהסכמה או בהתייעצות.

עתניאל שנלר: לא באישור.

עתניאל שנלר: הסכמה זה יותר חזק מהתייעצות.

גלעד ארדן: אני מציע שזה יהיה בסעיף קטן (ח).

גלעד ארדן: אנחנו נכניס: השר לשירותי דת יקבע בהסכמת מועצת הרבנות הראשית.

גלעד ארדן: לגבי תחילת החוק – ההצעה המקורית היתה שהחוק ייכנס לתוקפו בתוך 18 חודשים על מנת לאפשר את הקמת הרשת.

גלעד ארדן: אנחנו מנסים להביא למצב שאם הרשת תוקם לפני זה אז אפשר יהיה להתחיל את החוק לפני זה.

גלעד ארדן: אנחנו אומרים שהכניסה לתוקף תהיה ביום כניסתן לתוקף של התקנות כשכאמור יש הגבלה של שנה.

אביגדור אוחנה: מה זה "לפי סעיף 3א(ז)"?

גלעד ארדן: זה התקנות האלה שדיברתי עליהן עכשיו – 3א(ח), תקנות לעניין הקמה ותפעול.

גלעד ארדן: אם כן, ובלבד שהושלמה רשת התקשורת כשההודעה על השלמת הרשת צריכה להיות מפורסמת ברשומות.

עתניאל שנלר: זה יהיה במקביל לאביגדור, כי עד שנסיים את החוק אני מניח שייקח שבועיים.

עתניאל שנלר: אחר כך יש לנו שני תאריכים: או 12 או הרשת – אחד משניהם.

אביגדור אוחנה: אני לא חושב ש-12 חודש זה נכון להתקין את התקנות, כי אנחנו נהיה בעיצומו של התהליך לבניית הרשת.

אמנון כהן: תתקין את התקנות.

אמנון כהן: אבל, התקנות יכולות להיכנס גם לתוקף יותר מאוחר.

אמנון כהן: תתחיל לזוז, תתקין תקנות.

עתניאל שנלר: אביגדור, זה לא 12 חודש מהיום, ממועד החוק.

אביגדור אוחנה: מה זה "ממועד פרסומו של חוק זה"?

גלעד ארדן: שבוע אחרי שהוא התקבל.

אמנון כהן: אחרי קריאה שלישית.

אמנון כהן: אביגדור, סיכמנו על התחולה?

אביגדור אוחנה: בסדר, אם אתם אומרים שזה רק ביום - - -

אמנון כהן: אנחנו הגענו להבנות.

גלעד ארדן: אפשר לראות בסעיף 3: "ובלבד שהושלמה הקמת רשת התקשורת של המועצות הדתיות".

גלעד ארדן: אמרתי שזה יפורסם ברשומות.

גלעד ארדן: ברגע שהשר לשירותי דת רואה שהרשת הוקמה, ושהיא עובדת כמו שצריך - - -

נתן נתנזון: תכניס גם סעיף לסיפור הזה של רושמי נישואין.

עתניאל שנלר: אולי תוסיף: לעניין רישום נישואין.

עתניאל שנלר: נכניס את זה לעניין רישום נישואין של המועצות הדתיות, ואז זה יאפשר לאביגדור גם לעשות - - -

גלעד ארדן: אנחנו נכניס את זה.

עתניאל שנלר: ובלבד שהושלמה התקנת רשת התקשורת לעניין רישום נישואין במועצות הדתיות.

עתניאל שנלר: זה ייתן תשובה למה שאומר "נוס", וזה ייתן תשובה לך שאפשר להפריד.

אביגדור אוחנה: בסעיף 2 אנחנו מדברים על כך שהתקנות יותקנו 12 חודש מיום פרסום החוק.

אביגדור אוחנה: בסעיף אחריו אנחנו מדברים על כך שכניסת התוקף של החוק יהיה מיום כניסתן לתוקף של התקנות.

אביגדור אוחנה: זה איזשהו מעגל - - -

גלעד ארדן: לא, ממש לא.

גלעד ארדן: אתה יכול גם להתקין תקנות תוך 4 חודשים, לצורך העניין.

גלעד ארדן: המקסימום שאתה יכול זה שנה.

גלעד ארדן: אם אתה מצליח תוך חצי שנה להתקין תקנות והרשת מוכנה, החוק ייכנס לתוקף.

אמנון כהן: תודה רבה לכל הנוכחים, תודה רבה למציע.

אמנון כהן: אנחנו מחכים למוצא פיך עם מועצת הרבנות.

עתניאל שנלר: בדקות הקרובות היועץ המשפטי יעזור לנו לגמור לנסח את מה שעכשיו הוסבר, ולא הצבענו עליו, על מנת שאני אוכל בתוך כשעה לבטל את סדר-היום וללכת למועצת הרבנות.

עתניאל שנלר: אני אודיע ליושב-ראש הוועדה היום במליאת הכנסת - - -

אמנון כהן: כולל יהדות התורה.

אמנון כהן: חבר הכנסת מקלב, אם יש לך עדיין הערות שבו איתו.

אמנון כהן: אני רוצה תשובה ממך – שלא יהיו בעיות.

אמנון כהן: תודה רבה לכם, ישיבה זו נעולה.

אמנון כהן: הדיון הבא בעוד חמש דקות.